Az állampolgári jogok országgyűlési biztosának
Jelentése
az OBH 5539/2003. számú ügyben

Előadó: dr. Somosi György
Az eljárás megindulása
A budapesti békásmegyeri lakótelepen élő panaszos azt sérelmezte, hogy a lakóházak közelében lévő parkolóban évek óta szombati napokon piac üzemel, ami zavarja a lakókat.
A beadvány szerint éjjel 2-3 óra körül kezdődik a bódék felépítése, a szemetes konténerek elhelyezése. A piac miatt a környező épületeket járművel nem lehet megközelíteni, ezért szükség esetén a mentők, vagy a tűzoltók sem tudnának behajtani. A panaszos felvetette még, hogy a mobil WC-k hiánya miatt többen a környező bokrokat használják, valamint azt is, hogy a piacon keletkező szemetet csak hétfőn szállítják el.
Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az egészséges környezethez és a lehető legmagasabb szintű testi és lelki egészséghez való jog érintettsége miatt vizsgálatot indítottam.
Eljárásom során a III. kerületi jegyzőtől a panasszal kapcsolatos álláspontjáról, az ÁNTSZ III. kerületi Intézetének Tisztifőorvosától pedig arról kértem tájékoztatását, hogy a vásári, piaci és vásárcsarnoki árusítás közegészségügyi szabályairól szóló 59/1999. (XI. 26.) EüM rendelet előírásai maradéktalanul érvényesülnek-e a piac területén.

A megállapított tényállás
A Kereskedelmi és Közellátási Ügyosztály 2001. április 6-án nyilvántartásba vette, egyben engedélyezte a Budapest, III. ker. Medgyessy F. u. 2. szám alatti telephelyen szombatonként megrendezendő heti piac működését, melynek üzemeltetője a Mindenkiért Alapítvány.
Az üzemeltető rendelkezik a szükséges szakhatósági engedélyekkel. A hulladék elszállítására a Fővárosi Közterületfenntartó Rt-vel kötöttek szerződést, a terület rendbetétele és a szállítás a piac zárása után történik. Mobil WC nincs kihelyezve, mert egy közeli vendéglátó üzlet biztosítja a WC használatát, az ivóvíz minőségű vízvételi lehetőséget és az elektromos áramot.
A kerületi tisztifőorvos úgy tájékoztatott, hogy a piac 04-14 óra között tart nyitva, a piacfelügyelő minden esetben jelen van a sátrak felállításánál, ügyelve arra, hogy az minél kisebb zajjal járjon.

Az ügy jogszabályi háttere
35/1995. (IV. 5.) Korm. rendelet a vásárokról és a piacokról
2. § (5) A vásárrendezés, illetve a piactartás céljára igénybe venni kívánt terület akkor megfelelő, ha az - jellegétől függően - kielégíti a jogszabályban előírt közegészségügyi, élelmiszer-higiéniai, állat-egészségügyi, növény-egészségügyi, környezetvédelmi, kulturális örökségvédelmi, munkavédelmi és tűzvédelmi követelményeket, rendelkezik az értékesítőhelyek számának megfelelő gépkocsiparkoló hellyel. A kérelmezőnek rendelkeznie kell a jegyzőnek a létesítésre vonatkozó - általános rendezési terv figyelembevételével kialakított - előzetes hozzájárulásával, továbbá a fővárosban a területet a helyi önkormányzatokról szóló 1990. évi LXV. törvény 63/A. §-ának alapján piactartásra kijelölték.
5. § (1) A vásár, illetve piac rendjét a vásár rendezője, illetve a piac fenntartója határozza meg, és arról jól látható helyen közzétett hirdetményben tájékoztatja az árusokat és a vásárlókat. A hirdetményben ismertetni kell a helyfoglalás, a telepítés szakmai szabályok figyelembevételével kialakított sorrendjét.
7. § (1) A vásárok és piacok rendjét, a forgalomba hozott termékeket, valamint a jogszabályokban foglaltak megtartását a jegyző, önkormányzati rendeletben hatósági joggal felruházott piacfelügyelő, az ellenőrzésre jogosult más hatóságok, valamint tagjaik tekintetében a területi gazdasági kamarák végzik. A hatósági ellenőrzésre - eltérő szabályozás hiányában - az államigazgatási eljárásról szóló törvény szabályait kell alkalmazni.

59/1999. (XI. 26.) EüM rendelet a vásári, piaci és vásárcsarnoki árusítás közegészségügyi szabályairól
3. § (1) A vásár, piac, vásárcsarnok ivóvíz minőségű, megfelelő mennyiségű vízellátásáról gondoskodni kell. (2) Amennyiben a vásár, piac területén vízközművezeték van - az árusító személyek becsült számát alapul véve - az OTÉK előírásainak megfelelő számú vízvételi helyet kell kialakítani, valamint kézmosási lehetőséget kell biztosítani. Vízvezeték hiányában ivóvíz minőségű vizet szolgáltató kutat kell létesíteni. A kút környezetét, nyomásfokozó berendezését a közegészségügyi előírásnak megfelelően kell karbantartani, az elcsurgó víz, valamint a csapadékvíz elvezetéséről közcsatorna hiányában is gondoskodni kell.
4. § (1) Takarítás céljára a terület legtávolabbi részeinek elérésére is alkalmas elrendezésben vízvételi helyeket kell kialakítani. A takarítás céljára szolgáló vízvételi helyekre légbeszívó szelepes, tömlővéges csatlakozót kell felszerelni. (2) A vásár, piac területén - ha attól 50 méter távolságon belül kellő számú nyilvános WC nem áll rendelkezésre - az OTÉK előírásának megfelelő számú és kialakítású, nemek szerint elkülönített, vízöblítésű WC-t és vizeldét kell létesíteni. A rendelet hatálybalépésekor engedéllyel működő nem vízöblítéses WC-nek az élelmiszerek árusítására szolgáló helyektől és a kutaktól legalább 15 m távolságra kell lennie. Csomagolatlan állati eredetű élelmiszer forgalmazása ott engedélyezhető, ahol az árusok részére megfelelő külön WC áll rendelkezésre.
6. § (1) Vásáron, piacon, vásárcsarnokban a szemét és hulladék gyűjtésére, tárolására a közegészségügyi, állat-egészségügyi és hulladékgazdálkodási szabályoknak megfelelő számú, mosható, fertőtleníthető, jól záró fedéllel ellátott hulladékgyűjtő edényzetet kell beállítani. (2) A hulladéktárolók helyben történő tisztítása és fertőtlenítése érdekében tisztító, fertőtlenítő területet kell kijelölni vízvételi és szennyvízelvezetési lehetőséggel. A szennyvízelvezetésnél homokfogó beépítése szükséges. (3) Az illemhelyek, WC-k és hulladéktárolók működőképességének, tisztán tartásának, fertőtlenítésének biztosítása a vásár rendezőjének, a piac, vásárcsarnok fenntartójának a feladata.
7. § (1) Az árusok járműveinek elhelyezésére szolgáló gépkocsi-parkolóhelyeket a vásár, piac, vásárcsarnok területén kívül kell kialakítani.
23. § A vásár, piac, vásárcsarnok területét a nyitva tartás időtartama alatt folyamatosan tisztán kell tartani, zárás után általános takarítást kell végezni.

Az érintett alkotmányos jogok
A Magyar Köztársaság Alkotmánya
18. § A Magyar Köztársaság elismeri és érvényesíti mindenki jogát az egészséges környezethez.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. (2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
A panaszos által sérelmezett piacot a békásmegyeri lakótelepen, a Medgyessy F. utcai parkolóban tartják, szombati napokon.
Az Országgyűlési Biztosok Hivatalának munkatársa 2004. június 26-án helyszíni szemlét tartott. A lakóházak közötti területen az árusok a legkülönfélébb termékeket kínálták: a ruhák, cipők, kozmetikai készítmények, édességek mellett zöldség- és gyümölcsfélék, egy helyen pedig tőkehús is kapható volt. A kereskedők egy része ideiglenesen épített bódékból árulta termékét. Néhány jármű a parkoló melletti zöldterületen állt.
Az ehhez hasonló piacok a termékek olcsóbb beszerezhetősége miatt általában rendkívül népszerűek. Egy piac működését sérelmező panasz esetén a jogszabályban rögzített közegészségügyi feltételek megtartása mellett vizsgálni kell azt is, hogy a piactartásra igénybe vett terület megfelelő-e.
A vásári, piaci és vásárcsarnoki árusítás közegészségügyi szabályait az 59/1999. (XI. 26.) EüM rendelet határozza meg. WC használat és ivóvíz minőségű vízvételi lehetőség egy közeli vendéglátó-helyen biztosított, mozgó WC nincs.
A rendezvény helye eredetileg nem piac céljára létesült, a terület szombat kivételével a közeli házakban lakók járműveinek parkolására szolgál. Egy, a beadványhoz mellékelt újságcikk szerint a piac jelenleg 6-tól 14 óráig működhet. Ahhoz, hogy a kereskedők reggel 6 órakor fogadhassák a vásárlókat, az árusítás üzleti körülményeinek megteremtését jóval korábban el kell kezdeni. Az elárusítóhelyek kialakítása, a termékek kipakolása, rendezése időigényes és emellett zajjal járó tevékenység.
Bár a piac hivatalosan csak 6 órakor nyit, a fentiek miatt a területet a kereskedőknek jóval korábban el kell foglalniuk. Zavarás nem kizárólag a nyitva tartási (működési) idő alatt, hanem előtte vagy utána is jelentkezhet. Vendéglátó-helyeken például a zárás utáni takarítás, mosogatás, vagy a berendezési tárgyak rendezése is zavaró lehet. 
Lényeges, hogy a zavaró körülmények negatív hatása a pihenés, alvás időszakában, más zavaró jelenség hiányában fokozottabb. 
A településekhez a piacok éppúgy hozzátartoznak, mint az élelmiszerüzletek vagy a gyógyszertárak. A vásárcsarnokok zavaró hatása lényegesen kisebb, mint a rendszerint szabadtéren működő piacoké, ezért az utóbbiak esetében különös gondossággal kell eljárni a helyszín kiválasztásakor. Nem elegendő egy viszonylag nagyobb beépítetlen terület, tekintettel kell lenni a lakókörnyezet érdekeire is. A konkrét esetben elsősorban a piac működésével szükségképpen együtt járó, az árusítás megkezdése előtti jelenségeket tartom alkalmasak a környező házakban lakók nyugalmának zavarására. Szükséges hangsúlyozni, hogy a piacot az egyik heti pihenőnapon tartják.
Az Alkotmány 18. §-ában deklarált egészséges környezethez való jog szélesebb értelemben magában foglalja a zavartalan környezethez való jogot is. Az egészséges környezethez való jog érvényesülése megkívánja, hogy a nyugalom zavarására alkalmas tevékenységek végzése a lakott területektől (lakóházaktól) távolabb történjen. Megoldásnak a piac lakóházaktól távolabbi helyre történő áthelyezését tartom, amivel biztosítható a lakók szombati nyugalma, miközben megmaradna az olcsóbb vásárlás lehetősége is.

Kezdeményezés
Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján a vizsgálattal érintett alkotmányos jogok érvényesülése érdekében felkérem Óbuda-Békásmegyer polgármesterét, hogy vizsgálja meg a piac más, alkalmasabb helyszínre helyezésének lehetőségét.

Budapest, 2004. augusztus 6.

Lenkovics Barnabás sk.